b'\n_START_ARTICLE_\nIspanijos marka\n_START_SECTION_\nIstorija\n_START_PARAGRAPH_\n719\xc2\xa0m. b\xc5\xabsimosios markos teritorijas, kaip ir vis\xc4\x85 Septimanij\xc4\x85, nukariavo Omejad\xc5\xb3 kalifatas ir prad\xc4\x97jo kra\xc5\xa1to islamizacij\xc4\x85. Nors 721 m. Tul\xc5\xabzos m\xc5\xab\xc5\xa1yje musulmon\xc5\xb3 ver\xc5\xbeimasis \xc4\xaf Europ\xc4\x85 buvo sustabdytas, regionas i\xc5\xa1liko j\xc5\xb3 rankose._NEWLINE_Frank\xc5\xb3 valstyb\xc4\x97je \xc4\xaf vald\xc5\xbei\xc4\x85 at\xc4\x97jus Karoliui Did\xc5\xbeiajam frankai \xc4\x97m\xc4\x97 atsikovoti buvusias krik\xc5\xa1\xc4\x8dioni\xc5\xa1kas teritorijas. Apie 777 m. jie prisijung\xc4\x97 Septimanij\xc4\x85, kur \xc4\xafkurta Gotijos marka. Tuo tarpu v\xc4\x97liau u\xc5\xbekariautos teritorijos pie\xc4\x8diau tapo \xc5\xbeinomos kaip Ispanijos marka. Tiesa, ai\xc5\xa1ki riba tarp Gotijos ir Ispanijos buvo galutinai nenubr\xc4\x97\xc5\xbeta. 795 m., kuomet Ispanijos marka buvo \xc4\xafkurta oficialiai, buvo prisijungtos sritys iki pat Gironos pietuose. V\xc4\x97liau markos teritorija i\xc5\xa1pl\xc4\x97sta, prijungiant Urgel\xc4\xaf ir Serdanij\xc4\x85 vakaruose, bei Barselon\xc4\x85 ir Auson\xc4\x85 pietuose. Tokiu b\xc5\xabdu Ispanijos marka tapo svarbiu krik\xc5\xa1\xc4\x8dioni\xc5\xa1ku avanpostu kovoje prie\xc5\xa1 musulmonus, o jos \xc4\xafk\xc5\xabrimas laikomas rekonkistos prad\xc5\xbeia._NEWLINE_Kaip ir gretimos Vaskonijos kunigaik\xc5\xa1tyst\xc4\x97s atveju, markos teritorija buvo organizuota \xc4\xaf smulkias grafystes, valdomas graf\xc5\xb3, kuriems pakluso vietos riteriai. Formaliai grafai duodavo i\xc5\xa1tikimyb\xc4\x97s priesaik\xc4\x85 Frank\xc5\xb3 karaliui, ta\xc4\x8diau kuo toliau, tuo labiau frank\xc5\xb3 vald\xc5\xbeia \xc4\x8dia buvo nominali. Speciali \xc5\xbeem\xc4\x97valdos forma, vadinamoji aprisio, leido vietos feodalams gan\xc4\x97tinai laisvai tvarkytis savo \xc5\xabkiuose. Tai leido grei\xc4\x8diau naujai apgyvendinti i\xc5\xa1tu\xc5\xa1t\xc4\x97jusius po kar\xc5\xb3 regionus, bet taip pat ir didino kra\xc5\xa1to feodalin\xc4\xaf susiskaldym\xc4\x85._NEWLINE_Nors i\xc5\xa1 prad\xc5\xbei\xc5\xb3 grafyst\xc4\x97s buvo suteikiamos grafams tik iki mirties, gana greitai jos tapo paveldimos, ir jose \xc4\xafsigal\xc4\x97jo atskiros vietin\xc4\x97s gimin\xc4\x97s. Tod\xc4\x97l graf\xc5\xb3 skyrimas i\xc5\xa1 Frank\xc5\xb3 imperijos tapo grynu formalumu. Keli\xc5\xb3 ypa\xc4\x8d stipri\xc5\xb3 graf\xc5\xb3 d\xc4\x97ka priklausomyb\xc4\x97 nuo frank\xc5\xb3 ma\xc5\xbe\xc4\x97jo, bet rei\xc5\xa1k\xc4\x97si vietin\xc4\x97 konsolidacija. Pvz. grafas Vilfredas Plaukuotasis 878 m. po viena dinastija suvienijo daugum\xc4\x85 markos grafys\xc4\x8di\xc5\xb3, o sostine de facto pavert\xc4\x97 Barselon\xc4\x85. Tod\xc4\x97l Barselonos grafai tapo visos markos teritorijos valdytojais. Galutinai Barselonos graf\xc5\xb3 priklausomyb\xc4\x97 nuo frank\xc5\xb3 buvo nutraukta 985 m., grafui Boreliui II atsisakius paklusti._NEWLINE_Nuo XII a. markos teritorijos stipriai pl\xc4\x97t\xc4\x97si \xc4\xaf pietus musulmon\xc5\xb3 vald\xc5\xb3 (Kordobos kalifato) s\xc4\x85skaita. Valdant Ramonui Berengeriui III (1082-1133), paimta Taragona ir kitos \xc5\xbeem\xc4\x97s, kurios padalintos tarp Barselonos ir Urgelio graf\xc5\xb3. Ramono Berengerio IV (1131-1162) laikais pa\xc4\x97mus galingus Ljeidos ir Tortosos miestus, suformuoti Ljeidos ir Tortosos markizatai. Ilgainiui visos markos \xc5\xbeem\xc4\x97s prad\xc4\x97tos vadinti Katalonija._NEWLINE_Marka galutinai nustojo egzistuoti 1137 m., kuomet \xc5\xa1ias teritorijas sujungus su Aragono karalyste, jos perorganizuotos ir pavadintos Katalonijos kunigaik\xc5\xa1tyste. Jos nedidel\xc4\x97 dalis \xc5\xa1iaur\xc4\x97je dav\xc4\x97 prad\xc5\xbei\xc4\x85 Andorai.'